秦观
送少章弟赴仁和主簿
我宗本江南，为将门列戟。
中叶徙淮海，不仕但潜德。
先祖实起家，先君始缝掖。
议郎为名士，余亦忝词客。
风流以及汝，三通桂堂籍。
汝弱不好弄，文章有风格。
久从先生游，术业良未测。
武林一都会，山水富南国。
下有贤别驾，上有明方伯。
干将入砥砺，騕褭就衔勒。
勿矜孔鸾姿，不乐栖枳棘。
吴中多高士，往往寄老释。
辨才虽物化，参寥犹夙昔。
投闲数访之，可得三友益。
少来轻别离，老去重乖隔。
念汝远行役，惘惘意不怿。
道山虽云佳，久寓有饥色。
功名已绝意，政苦婚嫁迫。
终从大人议，税驾邗沟侧。
追踪满两疏，父子老阡陌。